# ZAVOD ZA VJEŠTAČENJE, PROFESIONALNU REHABILITACIJU I ZAPOŠLJAVANJE OSOBA S INVALIDITETOM

# PROGRAM POTPORA MALE VRIJEDNOSTI (DE MINIMIS) ZA DODJELU POSEBNIH SREDSTAVA ZA ODRŽAVANJE ZAPOSLENOSTI U ZAŠTITNIM I INTEGRATIVNIM RADIONICAMA ZA 2016. GODINU

KLASA: 030-01/16-01/30

URBROJ: 426-06-01-16-1

**2016. godina**

**PROGRAM POTPORA MALE VRIJEDNOSTI (DE MINIMIS) ZA DODJELU POSEBNIH SREDSTAVA ZA ODRŽAVANJE ZAPOSLENOSTI U ZAŠTITNIM I INTEGRATIVNIM RADIONICAMA ZA 2016. GODINU**

**1. Cilj dodjele državne potpore male vrijednosti**

Potreba pomoći društvene zajednice za uključivanje osoba s invaliditetom na tržište rada prepoznata je u svim dokumentima socijalne politike te politike rada i zapošljavanja. Uređena je Konvencijom UN o pravima osoba s invaliditetom, a u Europskoj uniji i nizom drugih dokumenata, uključivo i direktivama koje su države članice dužne implementirati u nacionalno zakonodavstvo, sve u cilju osiguranja jednostavnijeg i učinkovitijeg zapošljavanja osoba s invaliditetom, profesionalne rehabilitacije i uključivanja u društvenu zajednicu na ravnopravnoj osnovi s drugim osobama.

Konvencijom UN je priznato pravo na rad osobama s invaliditetom na istovjetnoj osnovi s ostalim osobama, što između ostalog uključuje pravo i mogućnost da žive od svojega rada, odnosno da im se omogući uključivanje na tržište rada.

U Republici Hrvatskoj doneseno je odgovarajuće zakonodavstvo koje potiče zapošljavanje i rad osoba s invaliditetom na otvorenom tržištu rada i u zaštićenim uvjetima, te uređuje djelatnost i nadležnost Zavoda za vještačenje, profesionalnu rehabilitaciju i zapošljavanje osoba s invaliditetom.

Drugim riječima, i u Republici Hrvatskoj prepoznat je zajednički interes vođenja sustavne skrbi o zapošljavanju osoba s invaliditetom i njihovom uključivanju na tržište rada te stvaranju potpornih mehanizama i uvjeta koji će pomoći u tom procesu.

**2. Davatelj potpore male vrijednosti (de minimis)**

Zavod za vještačenje, profesionalnu rehabilitaciju i zapošljavanje osoba s invaliditetom, Antuna Mihanovića 3, Zagreb (dalje: Zavod).

**3. Naziv programa potpore male vrijednosti (de minimis)**

Program potpore male vrijednosti nosi naziv: „Program potpora male vrijednosti (de minimis) za dodjelu posebnih sredstava za održavanje zaposlenosti u zaštitnim i integrativnim radionicama za 2016. godinu“ (dalje: Program). Program predstavlja akt na temelju kojeg se unaprijed neodređenim korisnicima državne potpore male vrijednosti dodjeljuju državne potpore male vrijednosti, bez daljnjih mjera provedbe.

**4. Pravni temelj za donošenje programa potpore male vrijednosti**

Zakon o profesionalnoj rehabilitaciji i zapošljavanju osoba s invaliditetom (NN 157/13, 152/14; dalje: Zakon),

Pravilnik o poticajima pri zapošljavanju osoba s invaliditetom (NN 44/14, 2/15, 13/15; dalje: Pravilnik o poticajima),

Pravilnik o zaštitnim radionicama i integrativnim radionicama za zapošljavanje osoba s invaliditetom (NN 44/14, 2/15).

**5. Trajanje programa potpore male vrijednosti**

Ovaj Program će se primjenjivati za 2016. godinu.

**6. Zabrana dodjele potpore male vrijednosti i izuzeća od zabrane**

Po ovom Programu nije moguća dodjela potpore male vrijednosti poduzetnicima u sektorima ribarstva i akvakulture koje je obuhvaćeno Uredbom (EZ) br. 104/2000, poduzetnicima koji djeluju u primarnoj proizvodnji poljoprivrednih proizvoda, poduzetnicima koji djeluju u sektoru prerade i stavljanja na tržište poljoprivrednih proizvoda i to u slučajevima ako je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača, odnosno koje na tržište stavljaju takvi poduzetnici, te ako su potpore uvjetovane njihovim djelomičnim ili potpunim prenošenjem na primarne proizvođače (članak 1. stavak 1. točke a)-c) Uredbe o potporama male vrijednosti).

Dodjela potpore male vrijednosti poduzetniku nije moguće uvjetovati uporabom domaćih proizvoda umjesto uvezenih (članak 1. stavak 1. točka e) Uredbe o potporama male vrijednosti).

Zabranjena je dodjela za djelatnosti usmjerene izvozu u treće zemlje ili države članice, odnosno nije moguće dodijeliti potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanim s izvoznom djelatnošću (članak 1. stavak 1. točka d) Uredbe o potporama male vrijednosti).

Zabranjuje se dodjela poduzetnicima za kupovinu vozila za cestovni prijevoz tereta koji taj prijevoz odobravaju za najamninu ili naknadu (članak 3. stavak. Uredbe o potporama male vrijednosti).

Izuzeće od zabrane: ako poduzetnik, osim u navedenim sektorima u kojima dodjela potpore male vrijednosti nije moguća, djeluje u ostalim sektorima i/ili obavlja djelatnost za koju je moguće dodijeliti potporu male vrijednosti, mora osigurati da sektori koji su isključeni iz područja primjene Uredbe o potporama male vrijednosti ne ostvaruju korist od potpore male vrijednosti, primjerice razdvajanjem djelatnosti ili troškova (članak 1. stavak 2. Uredbe o potporama male vrijednosti). Stoga davatelj potpora male vrijednosti takvim poduzetnicima može dodijeliti potpore iz Uredbe o potporama male vrijednosti, ali poduzetnik mora dokazati da dobivene potpore male vrijednosti neće koristiti za djelatnosti za koje nije moguće dodijeliti potpore male vrijednosti.

**7. Definicije**

Osoba s invaliditetom je definirana člankom 3. Zakona kao osoba koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprečavati njezino puno učinkovito sudjelovanje u društvu na ravnopravnoj osnovi s drugima. U stavku 2. i 3. istog članka dana je definicija osobe s invaliditetom s preostalom radnom sposobnosti što za posljedicu ima smanjenu mogućnost radnog osposobljavanja i zapošljavanja.

Integrativna radionica je ustanova ili trgovačko društvo koje se smatra poduzetnikom, a osniva se radi zapošljavanja osoba s invaliditetom koje se ne mogu zaposliti na otvorenom tržištu rada i zapošljava najmanje 40% osoba s invaliditetom u odnosu na ukupan broj zaposlenih.

Zaštitna radionica je ustanova ili trgovačko društvo koje se smatra poduzetnikom, a osniva se radi zapošljavanja osoba s invaliditetom koje se ne mogu zaposliti u integrativnim radionicama i zapošljava najmanje 51% osoba s invaliditetom u odnosu na ukupan broj zaposlenih, isključivo na zaštitnim radnim mjestima. Zaštitna radionica mora imati najmanje 5 zaposlenih.

Zaštitno radno mjesto predstavlja redovno radno mjesto koje je razdijeljeno na više funkcionalno povezanih zaštitnih radnih mjesta na kojima se zapošljavaju osobe s invaliditetom.

**8. Korisnici potpore male vrijednosti**

Potpore će se dodijeliti zaštitnim radionicama i integrativnim radionicama. Integrativne i zaštitne radionice, s obzirom na veličinu, mogu biti mali, srednji i veliki poduzetnici.

Potpora se može ostvariti samo ako je osoba s invaliditetom upisana u očevidnik zaposlenih osoba s invaliditetom ili se vodi u evidenciji zaposlenih osoba s invaliditetom kod zaštitne radionica na dan 31. prosinac 2014. godine.

Osobe s invaliditetom koje se zapošljavaju u integrativnim i zaštitnim radionicama sklapaju ugovore o radu u skladu s propisima o radnim odnosima.

**9. Izvor iz kojih se potpora male vrijednosti dodjeljuje**

Potpore male vrijednosti će se dodjeljivati iz Državnog proračuna na poziciji 08635-Zavod za vještačenje, profesionalnu rehabilitaciju i zapošljavanje osoba s invaliditetom, pod aktivnosti A875003-Olakšice i poticaji pri zapošljavanju osoba s invaliditetom.

**10. Instrument dodjele potpore male vrijednosti**

Instrument dodijele potpore je:

**Dodjela posebnih sredstva za održavanje zaposlenosti u zaštitnim i integrativnim radionicama**

Zavod može, ako ima osigurana sredstva, raspisati javni natječaj za dodjelu sredstava za održavanje zaposlenosti u zaštitnim i integrativnim radionicama, a uvjete i način dodjele ovih sredstava određuje Upravno vijeće Zavoda.

Korisnici ove potpore su zaštitne radionice i integrativne radionice.

Opravdani troškovi su stvarni troškovi održavanja zaposlenosti, te poticanje rasta i razvoja zaštitne radionice ili integrativne radionice, odnosno kako slijedi:

* Izravni troškovi vezani uz poslovanje – sufinanciranje nabave repromaterijala i sirovina za proizvodnju,
* Troškovi nastali uz aktivnosti promocije i stvaranja poduzetničke kulture – promotivni materijali, usluge marketinga, te senzibiliziranja i informiranja javnosti o radu zaštitnih ili integrativnih radionica,
* Neizravni troškovi poslovanja – režijski troškovi, uredski materijal, najam prostora, usluge komunikacija, telefonije i interneta, poštanske usluge, usluge održavanja računalnih sustava i web stranica,
* Troškovi sufinanciranja učestalih privremenih nesposobnosti za rad osoba s invaliditetom.

Intenzitet potpore može iznositi do 50% opravdanih troškova u granicama maksimalnih udjela u ukupnim troškovima sufinanciranim po programu za održavanje zaposlenosti u zaštitnim i integrativnim radionicama.

Pravo na dodjelu sredstava po ovom programu mogu ostvariti samo zaštitne i integrativne radionice koje:

* pozitivno posluju
* imaju registrirano sjedište na području Republike Hrvatske
* nemaju dugovanja prema državi ili radnicima po bilo kojoj osnovi
* nisu u stečaju ili postupku likvidacije

**11. Odredbe o zbrajanju (kumulaciji potpore)**

Potpora male vrijednosti, ne može iznositi više od 200.000,00 eura, po pojedinom poduzetniku, odnosno 100.000,00 eura ako je riječ o poduzetniku koji obavlja djelatnost cestovnog prijevoza za najamninu ili naknadu, u bilo kojem razdoblju unutar 3 fiskalne godine. Pri tome se uzimaju u obzir sve potpore male vrijednosti neovisno o instrumentui razini davatelja potpore male vrijednosti. Također, potrebno je uzeti u obzir i sredstva iz fondova EU ako ih je poduzetnik primio kao potpore male vrijednosti, također neovisno o instrumentu njihove dodjele.

**12. Provedba Programa potpora male vrijednosti**

U cilju provedbe ovog Programa, Zavod će objaviti Program na svojim web stranicama www.zosi.hr temeljem kojeg će zaštitne i integrativne radionice, a po raspisanom javnom natječaju za dodjelom posebnih sredstava za održavanje zaposlenosti u zaštitnim i integrativnim radionicama podnositi svoje zahtjeve, a Zavod će ocijeniti svaki zaprimljeni zahtjev, te ako zahtjev udovoljava uvjetima iz ovog Programa i uvjetima iz raspisanog javnog natječaja, odnosno donijeti odluku o dodjeli potpora male vrijednosti po ovom Programu.

Dokumentacija koju će Zavod tražiti od potencijalnih korisnika potpore male vrijednosti bit će navedena na web stranici Zavoda, prilikom javne objave javnog natječaja za dodjelom posebnih sredstava za održavanje zaposlenosti u zaštitnim i integrativnim radionicama u kojem će biti definirani uvjeti dodjele sredstava.

**13. Primjena regulative EU**

Za sve postupke i područja primjene koji nisu regulirani ovim Programom potpora male vrijednosti primjenjivat će se odredbe Uredbe komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore.

**14. Objavljivanje i informacije**

Zavod će u cilju transparentnosti, osigurati dostupnost cjelovitog teksta Programa, za cijelo vrijeme njegovog trajanja, na svojoj web stranici.

Po završetku postupka dodjele sredstava potpore male vrijednosti, Zavod će Ministarstvu financija, jednom godišnje, do 30. travnja tekuće godine za prethodnu godinu dostavljati podatke o dodijeljenim potporama male vrijednosti.

Zavod će čuvati 10 godina sve podatke o dodijeljenim potporama male vrijednosti po ovom Programu, a deset godišnje razdoblje počinje teći od datuma kada je posljednja potpora male vrijednosti dodijeljena.

 v.d. RAVNATELJA

 Gordana Soldo-Spajić, dipl.oec.